  Туспуктэм: Удмуртиысь тазалыкез утёнъя министерстволэн пресс-службаез Майя Бывальцева Тулыспалэ Удмуртиын вить ёрос эмъюртъёсын тупатъян ужъёсты йылпумъялозы. Рос-прос тупатъянэз «Здравоохранение» йӧскалык ӵектослэн тазалыкез утёнъя нырысетӥ ёзэз выльдонъя улосвыл программаезъя быдэсто. Со сярысь элькунысь тазалыкез утёнъя министерстволэн пресс-службаез ивортӥз. Пичи Пурга ёросысь эмъюртын нылпиослы амбулаторез тупатъязы, ужъёслы 6 миллион манет быдтӥзы. Али выльдэм висъетъёсы выль мебель но тӥрлык басьто. Каракулино ёросысь эмъюртын терапевтической стационарез тупатъязы, ужъёс 4,1 миллион манет тыр усизы. « Стационармылэн юртэз кылем даурысь 80-тӥ аръёсы пуктэмын. Сое выльдонэз 2016-тӥ арын кутскизы, соку липетэз, вентиляци, электроезъёс воштэмын вал. Али быдэс юртысь укноосты, ӧсъёсты воштӥзы, шуныт сётон сӧзнэтэз, выжъёсты выльдӥзы, буязы. Оглом 40 пала укноосты но 25 ӧсъёсты воштӥзы. Али пациентъёсты кутыны дасяськиськом » Елена Бабикова, Каракулино ёросысь эмъюртлэн валтӥсь эмчиез Дэбес ёросысь эмъюртын нылкышно консультациез но пинь эмъян висъетъёсты тупатъязы. « Эмъюртамы кык стоматологъёс, куинь пинь эмъясьёс, кык акушер-гинекологъёс ужало. Кылем арын ми соослы выль туала тӥрлык басьтӥм. Табере выльдэм висъетъёсын ужаны вань луонлыкъёс кылдытэмын, пациентъёслы но, эмчиослы но лякыт луоз » Елена Стрелкова, Дэбес ёросысь эмъюртлэн валтӥсь эмчиез Балезино ёросысь эмъюртын 380-лэсь трос ӧсъёсты воштӥзы, оглом 9,8 миллион манет тыр. Озьы ик отын уноосты вошъязы ни, азьалняз санузелъёсты тупатъяны малпало. Вавож ёросысь эмъюртлэн стационараз тупатъян ужъёс мыно на, тулыспал пумозь йылпумъяны кулэ. Тодэ вайытом, Дэри ёросысь Сизьгуртын но Вуж Чультэмын модульной фельдшер-акушер пунктъёсты лэсьтон ужъёсты йылпумъязы.  Тегъёс: тупатъянужъёс эмъяськонниос Удмуртия  